Klipkouer Kragklont: Frans Cronjé Bonus Vraag 2 | Klipkouers
Ek kom maar uit die sportwêreld uit en ek hou nog steeds van sport. Ek het bitter min tyd deesdae vir krieket. Ek kyk omtrent glad nie meer nie, want dit vat net te lank en vir my was dit ook die seerkry met Hansie se dinge en alles was miskien maar 'n bietjie persoonlik gewees maar ek is steeds mal oor rugby. Dit is vir my absoluut fantasties om te sien wat Franco Smit reggekry het met die Cheetahs en ek dink hy is die beste rugby afrigter in die wêreld. Ek ken hom persoonlik en miskien is ek 'n bietjie bevooroordeeld maar ek sê dit regtig.
Ja, absoluut! Ek het dit gesê voordat hy teruggetrek het Bloemfontein toe. So vier jaar gelede het ek twee maal in een jaar by hom en Tanya in die huis gebly terwyl hulle nog in Italië was.Hy het vir elf jaar die Proviso rugbyspan daar baie suksesvol afgerig. So suksesvol dat ek dink omtrent vyf en twintig van sy spanlede was in die Italiaanse span in 'n stadium en hy moes drie spanne afrig net om darem 'n span te hê wanneer Italië speel. Ek het geweet hy is goed en uit my ondervinding as 'n professionele sportman kon ek dit sien en was baie geïnteresseerd om te sien, as hy teruggaan Bloemfontein toe wat hy sou regkry. Kyk wat het hy eers met die Shimlas gedoen en toe met die Vrystaat. Hy is nou aangestel as hulp afrigter by die Springbokke maar ek dink dit is 'n gedeeltelike oplossing vir ons Springbok kwessie. Ek dink om iemand soos hy werklikwaar 'n verskil te laat maak, moet hy die hoofafrigter wees en ek hoop hy kry nog iewers geleentheid om dit te wees vorentoe.Maar ja, rugby is vir my "great". Dit is lekker om te kyk en 'n fantastiese sport.
Ander industrieë? Omdat ek 'n taamlike kreatiewe persoon is dink ek trek die kreatiewe tipe industrieë meer my aandag as die realistiese industrieë.